Kan Duitse twis dalk Kings se redding wees? | Maroela Media
Kan Duitse twis dalk Kings se redding wees?
Kobus Potgieter en Hans-Peter Wild. (Foto: Twitter)
Sonder om die kar voor die perde te wil span, duik die vraag op of die huidige haaksheid in Duitse rugby nie dalk die sukkelende Kings-franchise se redding kan inhou nie.
Die feit dat die Switserse miljardêr Hans-Peter Wild se besoek aan Port Elizabeth juis saamval met 'n oënskynlike dooiepunt in sy borgskaponderhandeling met die Duitse Rugbyunie (DRV) bring die moontlikheid van 'n verband tussen die twee aspekte na vore.
Wild het na berig word reeds €30 miljoen (oor die R450 miljoen) aan die ontwikkeling van Duitse rugby bestee sedert hy tien jaar gelede die Wild-rugbyakademie in Heidelberg, Duitsland, tot stand gebring het.
Kobus Potgieter, 'n oud-Tukkie en die rugbydirekteur van die akademie, het in dié rol en as afrigter van die Duitse nasionale span, saam met 'n aantal spelers met onder meer Suid-Afrikaanse wortels 'n reuserol gespeel om van Duitsland 'n krag in Europese rugby te maak.
Duitsland het dermate gevorder dat hy in hierdie stadium nog 'n sterk aanspraakmaker op deelname aan die Rugbywêreldbekertoernooi in 2019 in Japan is.
Die DRV (en glo Wêreldrugby ook) is blykbaar nie gediend met die "sterker houvas" (as die DRV) wat Wild se Vereniging vir die Bevordering vir Rugby (GFR) op die toetsspelers het nie.
Wild, wil dit op sý beurt lyk, het bedenkinge oor die wyse waarop die borgskap deur die DRV bestee kan word.
Die beroepspelers is tans regstreeks deur die GFR gekontrakteer, en nie deur die DRV nie.
Potgieter het vroeër aan Pale Toe! gesê daar sal gesien moet word hoe dinge in die volgende paar maande kan vorder.
"Ons program sal aangaan, maar ons fokus kan dalk verander," het hy gesê.
Kan die Kings dalk deel van 'n veranderende fokus wees? Sou Wild dalk oorweeg om sy bronne (akademie en mannekrag ingesluit) in die Oos-Kaap te hervestig?
Te oordeel na die Duitse sage lyk Wild – ook die eienaar van die klub Stade Français in die Top14-liga – egter nie na 'n man wat hom met die politiekery op die Suid-Afrikaanse rugbywerf sal vereenselwig nie.